Man verdrink by St. FrancisbaaiArgieffoto: Christo Brits Die Nasionale Seereddingsinstituut (NSRI) het gesê ŉ 50-jarige man is Sondagoggend dood nadat ŉ klein bootjie wat ŉ gesin van ses en ŉ yorkshireterriër vervoer het in St. Francisbaai se hawemond omgeslaan het. Craig Lambinon, woordvoerder van die NSRI, het gesê hul span in St. Francisbaai is omstreeks 07:48 van die voorval in kennis gestel. “Die span het op die toneel opgedaag waar die bootjie, die Blue Dolphin, uitgespoel op die rotse aangetref is. Die Juwana, ŉ private boot, het die oupa, sy seun, kleindogter, kleinseun en die hondjie gered,” het Lambinon gesê. Volgens Lambinon kon die man en sy vrou dit na die klippe maak waar gemeenskapslede hulle bygestaan en na die hawe gebring het. Daar is hartmassering op die man gedoen, maar hy is later dood verklaar. Die polisie doen ŉ geregtelike doodsondersoek. “Die oorblywende gesinslede is vir skok en snye en skrape behandel en sterk aan.” Volgens Lambinon het die klein bootjie in die hawe se ingang tot stilstand gekom waar die golwe die boot omgeslaan het.